정조 5년
辛丑十二月十五日辰時。上御涵仁亭。常參次對同爲入侍時。行都承旨嚴璹。左承旨徐有防。右承旨李在學。右副承旨李世奭。同副承旨李秉模。假注書趙衍德。記事官金鳳顯。先行四拜禮。以次陞殿。上曰。常參時翰注。隨入於常參官後。旣有定式。此非難行之事。則廳注書及下番兼史。與承旨偕入。有違定式。事甚駭然矣。有防曰。誤聽院吏之言。未諳體例。徑先隨入矣。命書榻敎曰。徑先入來注書及兼史。事過後竝拿處。領議政徐命善。右議政李徽之。行戶曹判書李衍祥。右參贊尹東暹。漢城判尹鄭好仁。禮曹判書金魯鎭。吏曹判書鄭民始。大司憲李𡊠。大司諫趙尙鎭。校理尹㬦。副校理李敬一。吏曹正郞李時秀。戶曹佐郞趙翼鉉。禮曹佐郞禹禎圭。監察宋益中。司錄白師坤。記事官李祖承。記注官張顯慶。判府事鄭存謙。綿城尉朴明源。行知中樞府事具善復。行知中樞府事洪樂性。鶴林君焴。判敦寧府事黃景源。知中樞府事鄭尙淳。工曹判書徐有慶。兵曹判書李性源。行副司直徐浩修。刑曹判書李命植。行訓鍊院都正李昌運。同知中樞府事徐有隣。漢城左尹李柱國。行副司直李敬懋。兵曹參判鄭昌聖。禮曹參判徐有寧。漢城右尹鄭一祥。戶曹參判蔡弘履。吏曹參判金文淳。兵曹正郞趙時謙。工曹正郞安錫儉。刑曹佐郞尹秀東。事變假注書李敏采。分東西行四拜訖。引儀唱有啓事官陞殿。無啓事官出。命善等以次陞殿。存謙進前曰。近來日氣寒沍。聖體。若何。上曰。一樣矣。存謙曰。王大妃殿氣候。如何。上曰。一樣矣。存謙曰。惠慶宮氣候。何如。上曰。一樣矣。命善曰。當此歲末。特行常參之禮。憂勤諮度之聖意。臣實欽仰。而第念臣才器魯莾。無所獻爲。不能對揚其萬一。誠不勝惶愧恧慼矣。命善曰。此京畿監司李亨逵上疏也。所陳關防兩條。一則以喬桐之復置水閫爲請。一則以長湍之更設防營爲請。而批旨有令廟堂裁處之命矣。曾於設施通變之際。各有反復商確之論。則其利害便否。今不必更事覼縷。而第念做事之體。貴在持久。生弊之源。每因數更。以言乎喬桐。則水軍之移屬江都。今纔四稔。規模未及整頓。節目未盡講定。而別無可罷之端。忽有仍舊之擧。則藉曰言者眞有的見。獨不念朝廷顚倒銷刻之嫌乎。以言乎長湍。則遮險守津。固稱控禦之良策。捨外備內。亦多參差之異議。雖使當初料量。果失便行之。數十年排布經理。亦旣粗完。而乍彼乍此。一任其頻復。則其於兩邑往來之間。豈無多少擾民之事乎。因循之弊。尙可徐究。紛糾之患。尤當先念。竝姑置之。何如。上曰。依爲之。出擧條命善曰。此統制使具明謙狀啓也。備陳支放不足之患。援據各年已行之例。本營錢貿米軍作米兩條中。限六千石。先爲貸用。以錢儲留。待來秋貿米充數事。令廟堂考例。稟處爲請矣。嶺南之失稔。最甚於諸道。統營之被災。最甚於嶺南。糴停而餉耗大縮。穀貴而貿遷極難。軍民之接濟無策。將士之支放難繼。其所渴悶。事勢固然。貸來留錢。趁秋還作。無異準折。代捧之不失元數。雖無已例。亦不足靳持。況前後許施。非止一再。今亦就兩條米中四千石。姑令推移貸用於支放賙賑之資。留其價本。使之待明秋貿米充補。而苟或輕價磨鍊。備例儲留。則後來之人。孰肯自辦添補。準數貿充乎。畢竟錢不能爲米。米從而漸縮。則有違朝家曲副之意。亦非本營預備之道。竝以此意。申飭知委。何如。上曰。依爲之。出擧條上曰。統營被災。爲嶺邑中最甚。許多將士。支放無策。實爲可悶。統閫所請。不可不許。而此後如又頻數從施。則爲弊將不些矣。命善曰。事係支放。不得不許。而山郡穀包。勢難轉移。就本營兩條中取用。似爲便宜矣。徽之曰。今此許施。雖出於不得已。而數則生弊。誠如聖敎矣。命善曰。見今歲色垂窮。開春不遠。南北賑政行。將經始矣。賑政之要。莫先於抄饑。蓋饑口精抄。然後賑穀可以有裕。賑穀有裕。然後饑口可以接濟。若使饑口則虛實相蒙。賑穀則需用無節。雖有設賑之名。而民不免捐瘠。徒貽宵旰之憂。而惠不能下究。則事之駭惋。孰有甚於此者。三道道臣。適皆得人。設施措處。何待朝家之申飭。而賑邑守令。果皆殫誠盡心。動合事宜。有未可必。道臣亦豈可委諸守令。恃而無慮乎。凡係抄饑分等。白給還付等節。視其緩急。量其緊歇。親執董率。務盡周詳。俾無一毫誤悔之端事。出擧條行會。以示提警之意。何如。上曰。好矣。依爲之。出擧條上曰。近來方伯之臣。纔過周年。輒以爲限。無一人準瓜者。迎送之際。民邑受弊。有不勝言。雖以嶺南言之。今年被災。一道偏酷。此時道臣。實難數遞。若趁一年之限。則必在方農之時。其爲民弊。顧當如何。至如湖南伯。近來頭緖稍定。事務頗鍊。此時此任。亦不可輕解。故方欲姑爲留置。以責成效矣。命善曰。瓜限之滿。當在來冬。而此不過周歲間事耳。其在委任責成之道。限明冬不許遞改。則可收其實效。聖敎誠好矣。徽之曰。頻數遞歸。不無民邑之貽弊。瓜限前勿遞。好矣。上曰。承旨前望單子入之。敏采承命持入。落點承旨李萬育。命書榻敎曰。新除授承旨。牌招察任。命善曰。今年雖有設賑之邑。而大體論之。則多稔而少歉。且是屢豐之餘。亦有儲蓄之穀。故似聞諸道捧糴之不至甚艱。或有封倉已久者。或有收殺不遠處。無待鞭扑之施。將至準捧之境云。其爲民邑之幸。誠不淺淺。第於其中。自有觀望歲末之類。此非村里間難捧之窮民也。豪鄕猾吏。希覬恩澤。甁甕粒米。催督無遺。箱庾積栗。遷就不納。此弊此習。若不嚴加釐革。朝家德意。不及於蔀屋之下。而適足爲吏鄕輩蒙惠之資。寧不痛哉。今年則八道舊還之停退。嶺南賑邑之蠲免。早先命下於開倉之前。故吏鄕不得售奸。小民咸受實惠。而卽今各邑中。尙未畢捧者。無非觀望希覬之故也。爲先以朝家覰破奸計之意。行會諸道。使之刻期嚴督。趁歲前劃卽磨勘。至於北漢。係是軍餉捧留之節。尤當加意。而近間弊源漸痼。或不無因循犯科之患云。此則當發遣備郞。摘奸以來。先將此意一體知委。何如。上曰。依爲之。出擧條命善曰。近來紀綱懈弛。民不畏法。足可呈訴於守令道臣之事。不少留難。上煩天聽。雖以日前動駕時言之。擊錚街路之民。至於十四名之多。事未前聞。殊極驚駭。伏聞有雖非四件。亦勿充軍之命。固知如傷之聖念。寔出察隱之至意。而此等無嚴之亂民。若不嚴懲。則奸濫之類。猥屑之擧。其將接跡而起。臣謂今番擊錚之諸人。一倂遠配。以防後弊。當駭部官之不能肅淸字內。考喧都事之不能嚴飭衛外。俱不可無罪。竝令該府拿問嚴處。何如。上曰。部官事。依爲之。都事旣非實都事。則宜有分揀之道。勿爲拿處。可也。出擧條上曰。充軍之律。雖有受敎。此是一時下敎。則無論罪之輕重。一竝施以湖沿之律。實不無混雜之弊。且充軍之律。異於竄配。雖値大霈。不入於赦典中。罪之大者。猶或。可也。而如其輕者。則豈不可矜乎。雖四件外事。猶難施以充軍之律。況四件內事。尤何可混置充軍乎。命善曰。雖係四件事外。亦勿充軍之命。亶出於如傷之德意。臣實欽歎。而至於今番事。則紀綱所在。萬萬驚駭。此等無嚴之習。不可不懲。其在杜後弊之道。一竝定配。斷不可已也。上曰。湖沿充軍。以湖西擧行乎。命植曰。湖沿之稱。不特以湖西言也。無論輕重。竝置近地。有非分等審核之事。故罪之重者。則以湖南擧行。輕者則以湖西擧行矣。上曰。古有闕門內擊錚之規矣。先朝以懷保之念。特設申聞鼓於闕內。凡係四件。皆許鳴籲。近日以來。門禁極嚴。攔入無路。其所陳籲之道。不出於動駕時鳴號。故駕前擊錚。若是紛紜矣。且近者朝廷之上。喑默成風。便一無言世界。予所以不罪擊錚者。閭巷疾苦。芻蕘一得。庶或因此而有聞也。今若一絶防寒。凡諸民間之愁鬱冤苦。何由上徹乎。雖非四件內事。惟當禁其太濫者而已。至若四件內事。則許令登聞。旣是法典所載。尤何可諉以屑越。直施充軍乎。然則實非通下情之道。卿之所奏。雖出於懲勵之意。而予意則以爲過矣。命善曰。聖敎如此。不勝欽仰。而目見十餘人之一時擊錚。極爲痛駭。故有所仰達矣。上曰。駕前脫笠之人。則果極無嚴。何以勘罪耶。命植曰。言其罪犯。不可容貸。而以事在應旨時。有置之之敎。故不爲定配矣。上曰。此則有關紀綱。定配。可也。上曰。今番儒疏。皆是邑弊民瘼之事乎。有防曰。然矣。此疏外。多有猥屑之事。不得捧入矣。命善曰。頃日擊錚人中。至有山訟事。猥登天聽云。安有如許紀綱乎。上曰。山訟事。猶不是異事矣。在學曰。江民又以田畓相訟事。至有擊錚之擧。誠爲駭然矣。命善曰。此等人。宜有別般懲治。以杜後弊之道矣。徽之曰。都政不遠。此銓官想必善爲。而第生民休戚。係於守令。況當災年。尤宜擇送。且守令之得人。亦係於初仕之擇出。兵曹初仕。專由於禁軍。而人多窠窄。每有積薪之患。兩銓官今方入侍。竝申飭。何如。上曰。依爲之。出擧條上曰。禁府都事事。誠極無狀矣。至於再招之後。乃以四十二人。始爲現告者。是何道理。當初所坐。旣非死罪。則固當據實納供。而惟事牢諱。至於鄭駿采。則以渠地處。其所歷踐。已是濫分。且所帶別軍職之任。亦旣除汰。則尤與李儒敬有異。亦當縮伏竢勘之不暇。而敢生占便之計。往來於軒上廳中。有若無故者然。極爲癡濫矣。命善曰。渠安敢若是之無嚴乎。實爲無狀矣。上曰。趙雲行。聽言觀貌。實無可取。而爲兵判者。輒必檢擬。有何所取而然耶。雖以向來鐵杖事言之。使之試力。乍擧旋捨。全沒嚴畏之意。其時非不欲處分。而猶以於渠何誅之意。姑爲置之矣。今番罪犯之後。雖或蒙宥。猝不可擬望。卿等亦以此意。申飭也。命善曰。究厥所犯。實甚無狀之人矣。善復曰。當初館峴之鋪設磚石。所重在焉。人馬之雜踏往來。有屑越之慮。自今以後。成均館往來泮人外。自惠化門入來之北關關東魚商及東郊柴馱。竝皆由桐洞洞口。轉向於新石橋。則路是捷徑。不害爲行人取便之道。分付京兆當部。申飭廻路。何如。上曰。依爲之。出擧條上曰。魚商主人移接事。民情果以爲如何耶。善復曰。臣亦廉探於渠輩。則多有願者。而亦有北道布商之例。此非難行之事也。但門外居人。或有不願者云矣。上曰。何以不願耶。善復曰。今移旅舍於此。北來魚商。皆萃其中。則門外居民。似失其便近之利。而不過一時之事。行之數年。有何不可哉。上曰。此則卿主管善處也。善復曰。行路則判尹可以申飭。至於募入。設施等事。則臣謹當爲之矣。上曰。石橋以東輦路。兩旁人家稀闊。地多閑曠。今番擊錚之多。亦由於此。方使募入家舍。以補空缺矣。此事果何如耶。命善曰。聖敎誠好矣。好仁曰。禁御兩營。鄕軍住接。自有旅客。主人不必。以魚商爲也。以鄕軍主人移接。似好矣。上曰。此事。何如。善復曰。此亦有所入量者。而移接東村之後。則距各該營稍遠。渠輩似多難便之端。莫如魚商之爲便矣。上曰。官給價錢。與官造民舍俱涉。如何。城內居民。不啻屢萬。則安得人人而給價。亦安得人人而造給乎。然則均是吾民。何厚而何薄也。錢之多少。姑舍是。事甚不可矣。命善曰。聖敎誠至當矣。善復曰。石橋東邊菜田。自兵曹亦欲買取云。若於此處。許入民家。則可無如前空缺之慮矣。性源曰。臣於日前。看審形址。果爲買取之計矣。上曰。碑石內閑曠處。爲幾何間耶。善復曰。兩旁各爲六十間矣。民始曰。兩旁前面十家。自官營造。仍當發賣其餘。後面則許民自造。似爲便好矣。命書榻敎曰。在外承旨許遞。前望單子入之。敏采承命出。奉入承旨前望單子。落點承旨沈念祖。命書榻敎曰。新除授承旨牌招。先入侍後謝恩。性源曰。禁軍祿試射。方當歲末。尙不得擧行。何以爲之乎。上曰。如有十二月爲之之例。卽爲擧行。可也。上曰。宣薦取才。當於何間爲之乎。性源曰。薦單未及見之矣。上曰。昨已啓下。將臣則知之乎。善復等曰。臣等亦未見之矣。上曰。宣薦乃武弁之公議。則將臣似可主張。而尙今不知者。實是異事矣。柱國曰。某某人則自以傳聞知之。臣則以爲宣薦。旣是武弁之公議所擧者。則修薦之際。關由武將。如文官都堂錄之例。好矣。上曰。此有不然者。武臣之宣薦。如文官之翰圈。則翰圈時。大臣本不參涉。何獨於宣薦。而關由武將乎。上曰。近來勸武人。則以別薦例知之。實爲訝惑矣。今番南行薦。是誰某之族乎。柱國曰。李文德子及李漢五子及金養和云矣。上曰。金養和。何以入於南行薦耶。無乃因日前下敎而然耶。善復曰。李身敬李馨秀。是應薦之人。而至於金相璧子則過矣。上曰。宣薦記使宣傳官持入。命秉模讀奏。上曰。郭利濟是誰耶。善復曰。故師傅郭時徵之族矣。魯鎭曰。四學敎授進參於褒貶。而其中抄啓文臣。有特敎勿參之命。則乃是應頉。至於時任玉堂之以身病陳疏。或呈告受由者。旣有調理三日之限。亦當在應頉之中。而從前未有區別。殊欠綜核。此後則陵官及學敎授中。抄啓文臣。依他例直爲懸頉。或有受由未滿限人員。亦以應頉施行之意。定式。何如。上曰。依爲之。出擧條命植曰。今番擊錚罪人李燝草記批敎。移文捕廳矣。右捕將詳報本曹事。前大將李敬懋。亦以前後事狀通及。蓋燝。本以大賊接主人。方在捕廳保放中。而敢爲此無嚴猥越之擧者。情狀萬萬駭痛。此等之類。將施湖沿充軍之律。臣於草記入啓之際。不能照檢。論罪一款。落而不書。惶恐待罪矣。上曰。卿則勿待罪。罪人李燝稱名漢。奚特充軍而止。爲先還付捕廳。更加究覈。從重決折。可也。出擧條上曰。此是大賊。則何以爲保放耶。敬懋曰。李燝果是大賊接主人。而未有贓物。故姑爲保放。未及決折矣。上曰。近來賊物。多不推還本主云。此後則申飭。不有前日之弊。可也。敬懋曰。賊人就捕之後。如有贓物。則因所招。推還本主。乃例也。爲大將者。雖甚無狀。夫安有掩置賊物之理乎。昌聖曰。此有不然者。捕廳之弊。臣亦稔知矣。凡於推還之際。以乙者之物。換示甲者。以甲者之件。換示乙者。如是轉輾。謂之以無主之物。作爲校卒輩囊橐。此是捕校幻弄。而大將則亦必不知矣。上曰。兵參之言。是矣。善復曰。臣於捕將時。適捕銀贓。而不指其主。故探聞其情節。則欲避重杖。反爲校卒地。臣於伊時。親治其賊。推還本主矣。兵參云云。不是異事。然些少物種。雖或閪失。而至於貨財之大者。則亦安敢自下欺隱乎。上曰。卿之治賊。實合其道。安得人人而如卿也。命植曰。他餘罪人。則依本律施行乎。上曰。自本曹從輕重勘斷。至於四件內。如或猥濫者。則無論輕重。直爲充軍。亦涉如何。此則後日次對時詳量。稟處。可也。命植曰。尙州童蒙金古宏。今番復有擊錚之擧。此則今年凡四次。故以此論啓矣。批旨有允字。何以擧行乎。上曰。頃日擊錚時。以其情理之可矜。措辭爲批矣。此訴防啓。始自兵判爲秋曹時乎。命植曰。然矣。上曰。允字則自政院抹去。可也。民始曰。各司郞官之爲假郞廳通禮及兼春秋者。有罪汰去。則或有竝本職汰去之時。或有只兼銜汰去之時。旣無恒規。每患班駁。宜有一番稟定。故敢達矣。上曰。只假官或兼銜汰去。可也。出擧條民始曰。均廳秋稅及選武布上納期限。在於歲前。而每年延拖。至於翌年春夏。各項稅納。又從以稽滯。目今歲色垂盡。而所納無幾。事之可駭。莫此爲甚。各別嚴飭。正月內畢納之意。申飭諸道。何如。上曰。依爲之。出擧條上曰。昨於徐有寧同義禁望。未想其情勢。已爲落點矣。禁將則無情勢耶。敬懋曰。臣已於都事時。以情勢不爲行公。前後處義。實無異同矣。上曰。王漢禎差下騎士將。好矣。敬懋曰。如王漢禎之人。則實合騎士將之任。然防閑不失。然後可無蕩然之患矣。命善曰。前者李萱。旣爲營將。則今於王漢禎之騎士將。何不可之有乎。𡊠進前曰。前參奉宋獻圭。卽德相之從孫。而爲人妖邪奰慝。百惡俱備者也。藉賣德相。恣行胸臆。左右德相。參涉逆謀。及其德相罪惡彰著之後。黨與之誅。當先於渠。則肆發心絶之言。欲爲倖逭之計者。情狀已極巧惡。臺言峻發。終知不免。則又結不逞之徒。敢生營護之意。暗地排布。誑惑人心。惟彼畿湖之變怪。未必不由於此輩之譸張也。此而寘之。又不知釀成何樣禍機。以貽國家無窮之慮。請前參奉宋獻圭。爲先絶島定配。上曰。依啓。出擧條上曰。頃於臺疏。以無異白徒爲批矣。此事。果如何耶。命善曰。臣亦聞其妖邪之行矣。徽之曰。此人之爲世指目久矣。世奭曰。都憲傳啓之際。誤奏職名。推考。何如。上曰。置之。可也。𡊠曰。前持平姜文煥。聽言觀貌。已知其妖惡不吉之人。況與德相爲舅甥之親。而卵育於德相。爪牙於德相。陰謀凶計。無不參涉。左排右布。相與助成。爲世仄目。嗤點久矣。德相罪惡彰露之後。渠當屛伏鄕曲。杜門悚蹙之不暇。而乃反偃處城闉。略無顧忌。偵探朝論。密報凶賊。傳說狼藉。聽聞駭懼。其在折奸防患之道。決不可置之於輦轂之下。請前持平姜文煥。亟施屛裔之典。上曰。徒煩編配。先施削版之典。可也。出擧條𡊠曰。李奎緯之當報民債者。未知其幾何。而業有畢捧後處分之敎。特爲保放。以待其報者。實出於寬大之德意。則在渠道理。固當汲汲備償之不暇。而已過周年。了無動諍。其違拒朝命。固已駭痛。而渠則乃以依幕爲家。晏然自居。朝家勘罪。亦由此而稽滯。若是因循。究竟無期。揆以紀綱。寧有如許事體。況其弟奎景事出之後。尤不可一任其自在。請前後金吾諸堂。倂從重推考。令該府刻期督捧。仍施當律焉。上曰。依啓。責在該道。該道監司。亦爲推考。可也。出擧條上曰。禁府若能嚴飭。報債之稽忽。豈至此也。自該府行關本道。使之刻期捧給。如復有過限之事。仍爲計贓事。一體分付。𡊠曰。兵曹參議尹冕東。向來應旨之章。雖出於有懷無隱之意。而至於再疏。處義郞當。擧措顚例。況伊日承宣。至以此遞去。則揆以事體。決不可仍冒。而迄今多日。了無自引之義。其壞廉防而損朝體大矣。請兵曹參議尹冕東。亟施罷職之典。上曰。不允。出擧條上曰。若允臺言。則豈無以言爲罪之嫌耶。是則不可允從也。命善曰。在渠廉隅。似難行公矣。徽之曰。再疏云云。極爲郞當矣。𡊠尙鎭等曰。噫。顧今義理之大者。無過懲討。而鄭妻尙寄海島。龜柱亦保首領。首尾幾年。上下相持。今歲又將盡矣。至於相福之凶。無異麟漢。瑩中之惡。亦如相福。而或偃處於田里。或假息於薄竄。天下寧有是哉。以此之故。世道陷溺。逆變層生。此莫非懲討不嚴。王綱不振之致。而乙未冬事。至今進思。毛骨悚懍。如非今領相一疏。國之存亡安危。未可知也。相福。名以大官。瑩中。職是都憲。一則請覈言根。一則斥以深文。生於逆心。發於凶口者。如彼其陰譎叵測。儻非我先大王至仁至明之德。得售渠輩之凶計。則宗社安得有今日乎。福瑩兩逆。一倡凶言。丙申諸賊。次第和應。始有賊翔賊輅。終有凶能凶範。則福瑩兩凶。實爲諸賊之前茅嗃矢也。噫。丙申之於今日。已爲五六年之久。久則人心易狃。大義易晦。近所謂討逆之論。滔滔皆應文備例之言。而昧昧乎探本塞源之義。臺閣故紙。雖有相福瑩中鞫問之請。而覈根之請。深文之說。已是亂逆之斷案。有何情節之更鞫耶。今雖藏刑。至於湖西之獄。耽羅之逆。旣施王章。則何獨於此兩賊。不擧誅討之典乎。臣等謂相福瑩中。明施邦刑。亟拔亂本。其餘諸賊。一竝允從三司之請焉。上曰。業已悉諭矣。出擧條𡊠曰。臣以庸陋。本不合於淸朝耳目之任。而猥叨見職。今日常參賓對。特行於歲末。不敢逡巡。黽勉登筵矣。罪人宋獻圭發啓之際。誤奏職名。至被承宣請推。揆以臺體。其何敢一刻晏然於臺次乎。請命遞斥臣職。上曰。勿辭。亦勿退待。出擧條尙鎭曰。新除授獻納鄭淵淳。時在京畿龍仁地。正言鄭在信。時在洪忠道忠州地。請竝斯速乘馹上來事。下諭。上曰。依啓。出擧條尙鎭曰。凡賊於民者錢與米。名色各異。不相換作。以絶奸弊。法意甚嚴。而近來外方吏胥輩。於錢則無可操縱。故每於捧米之際。輒稱麤糲。惟事點退。雖米如精玉。非錢則不捧。故小民不得已賣米作錢。以錢代米。代米之費。視市價。不啻倍蓰。奸吏侵漁。貪官剝割。多由於此。臣待罪藩邑。稔知此弊。而近間外邑官吏。勿論營需官需捧稅捧糴。退米徵錢。比前尤甚云。今已歲暮。糴政旣畢。而開春稅穀。營邑需米。如不嚴飭。一任代捧。則歉歲貧民。何以支堪乎。臣謂分付諸道。捧米者捧米。捧錢者捧錢。毋或換色作奸。如有犯者。罪雖在吏。不察官長。隨現重繩。宜矣。上曰。依爲之。大抵飭令稍久。人心狃安。竝與被罪畏刑之心。而到今蔑如。要當更觀前頭。不可無大懲創之政。爲先自備局行會諸道。無論此事他事。凡係不法冒禁之事。巡營另加察戢。無致從後重究之意。各別嚴飭。可也。出擧條尙鎭曰。向來以憲府下隷之憑藉風聞。侵害江民事。大臣筵奏。秋曹査實。夫憲府。自是正風俗衛門。則伊時臺臣。一二風聞。未必爲罪。而其中前掌令朴宗彦。則一望居臺。富民推捉。多至十數人。其陪隷及食主人。以慫慂徵賂。至被定配之律。小民受弊。已無可言。臺閣貽羞。莫此爲甚。第是後爲憲臺者。以宗彦爲戒。風聞故事。一切廢閣。凡事矯枉。則或有過直之弊。臣謂朴宗彦。施以刋改之典。自今憲府之官。事係風化。所聞眞的。則依例推捉具罪目。移送刑曹。刑曹覈實照律。添入於錄啓文書中。則法府風聞舊規。可以不廢。都民非罪橫侵。可以自除。府隷從中作弊。可以知戢。以此定式。申飭。似宜矣。上曰。依爲之。出擧條㬦敬一等曰。俄者三司所請。實是一國共公之論。而未蒙允兪之音。臣等實不勝抑鬱之至。合辭諸賊中。相福最是覆載間難容之巨慝也。究覈言根之說。萬萬凶慘。爲諸賊之前茅。作凶謀之機栝。而尙此偃息於田野。愈激輿情之憤惋。至若鄭妻龜柱瑩中等三凶。方在島置之中。當此藏刑之時。難請肆市之典。而相福之罪。旣與三凶。一而二二而一。則竄配之典。亦何所拘而不爲乎。臣等謂放歸田里罪人相福。依三凶例。姑先絶島安置。宜矣。上曰。設心之憯慝。造謀之危怖。與逆麟賊瑩。毫無加損。若乃看作軌舝。爲厥前茅。眩惑上聽。陰害儲宮。甚至幻出翔雲之急書。響應養厚之凶言。儻有三尺之典。豈逭肆市之律。特因已經大官。不欲遽置大辟。此非忽於誅討而然也。出擧條敬一曰。臣於日前。景慕宮動駕時。以侍臣進參。目見可駭之事。卽當論啓於駕前。而未及周旋。今始仰達矣。近來紀綱解弛。班行不肅。固已憂歎。伊日侍臣成班於宮門之外。大駕方臨於咫尺之地。而副司直金魯永。以便褻毛具。橫截班次。爭先入去。旣欲參陪祭之列。則進詣西班。隨後以入。事體當然。而不此之爲。掠過班行。不少廻避。擧措駭然。臣謂副司直金魯永。亟施譴削之典。宜矣。上曰。依爲之。仍令該府拿問處之。設置兩司。輦前導駕。欲以糾察此等之事也。然而目擊此事。迄無一言。致使玉堂替行言官之事。其貽羞臺閣。孰大於是。伊日侍臣兩司。一竝罷職。可也。出擧條仍命書榻敎曰。十一日擧動時。侍臣兩司。竝罷職。上曰。近日班行之不能檢飭。由於監察之不能擇人。今之監察。卽古之殿中御史也。顧其職則豈不重歟。予意則以武監察一窠作爲武臣。堂下履歷之階。如宣傳官一例。仍通副正。則似好矣。命善曰。年前以監察事。新有定式矣。上曰。文臣則自此爲通淸之階。而武弁則尙無定式者矣。民始曰。一遷吏批。末仕之後。則更無西銓還付之階。故爲監察者。至於房主。則不問其人之可否。必遷守令而後已。殊非爲官擇人之意。此有一定之規。然後可以遵行矣。上曰。遷轉階梯。吏兵判相與商議。後日賓對時稟定。好矣。而今日政。姑先以都事中相換。可也。性源曰。都事亦擇差之窠也。不可以監察相換。換其無用之人矣。上曰。一爲監察。則兵曹元不擧論。故所謂監察。多有不合之人。如昨履歷窠。則似無如前之弊矣。民始曰。武弁中陞品。而未經宣傳者。以監察爲階而許通副正。恐好矣。在學曰。憲書齎咨官回還之時。本道都事。領延卜入柵外。管其交易。掌其搜驗。責任之重。無異於書狀官。而近來多不擇差。不能見重於商民。亦多貽笑於殊俗。臣在灣府。熟知此弊。凡係瑣屑之事。雖不索言。其爲朝廷之羞。誠非細故。旣關邊政。宜有變通。而都事之以侍從差遣。亦恐有弊。臣意則此後勿送都事。自巡營另擇道內守令中曾經侍從者。定爲差員。使之依都事例擧行。定式施行。似爲便好。下詢大臣處之。何如。上曰。大臣之意。何如。命善曰。臣亦曾經灣尹。故稔知此弊。若依承宣所奏。以道內侍從守令。定差員擧行。則必無貽羞僨事之慮。如是變通。恐爲得宜。而侍從守令中。如無可合人。則雖蔭官守令。亦似無妨矣。徽之曰。臣曾於待罪西邑時。亦以假都事替行搜驗。依承宣所奏。以道內守令定差員擧行。似好矣。上曰。依爲之。出擧條上曰。常參官先退。大臣留看殿最。可也。上命入京司及各道褒貶啓本。璹等以次讀奏。命東部都事李攀龍。南部都事南命寬。奉事李鎭玉。北部都事孫致白。氷庫別提金弘道。光陵令宋濟愚。宣傳官李在淵等點下。上曰。金弘道。以渠微賤之類。入侍之際。焉敢曲拜。極甚猥越矣。有防曰。頃有入侍之命。而亦不爲入來。事極駭痛矣。上曰。長興府使吳璟。是前前吏判時所差送者耶。聽言觀貌。可知其人。今見貶目。槪不出所科矣。命善曰。聖敎誠然矣。上曰。豫備兼春秋。使之卽爲入侍。兼春秋曺喜有進伏。上曰。殿座時。兼史之以時服入侍。極爲駭然。拿處。命書榻敎曰。豫備兼春秋拿處。上曰。使他兼史。卽爲入侍。而如或遲滯。亦爲拿處。可也。有防曰。兼春秋趙錫晦。今已入來。傳旨中。何以爲之乎。上曰。趙錫晦。分揀。可也。命書榻敎曰。當該中官拿處。上曰。江原道褒貶啓本。無題目而只書上字者甚多。飭敎之後。如是擧行。極爲駭矣。在學曰。卽見江原監司金憙褒貶啓本。則無題目而只書上字者居多。向來特敎申飭之後。如是擧行。誠極未安。推考警責。何如。上曰。夏間旣有飭敎。又有定式貶目磨勘。諸道率皆遵守。而獨於本道。若是擧行。事極怪訝。爲先緘辭。從重推考。原啓本還爲下送。更爲磨勘。罔夜上送之意。自政院。申飭。可也。出擧條上曰。洪忠道臣。十年宮官。予已熟知其文學。今番貶目。果爲善題。非特此也。凡於狀聞文字。無不精緻鍊達矣。命善曰。此道臣。素以文學有稱。每文皆爲實才矣。上曰。灣尹今旣作窠。其代。不可不另擇。有何可合之人乎。命善曰。實無可合之人。今番則不可不陞品擬薦矣。上曰。然則雖可陞品耶。命善曰。亞長中李顯永。卽是久勤。才又可堪矣。上曰。同副亦豈不可合耶。命善曰。此亦好矣。自是方伯之才。何有於義州乎。上曰。安東。素稱難治之邑。而乃以一傳令能化頑民。亦無捧糴愆期之患云。其才之善治。從可知矣。上曰。萊伯之莅任已久。一門之在朝亦多。不無盛滿之戒。使之遞解。似爲無妨矣。命善曰。萊伯以其身病。亦爲求遞矣。命善曰。東萊府使趙英鎭。以其身病。連呈辭狀。災年邊邑。曠務可悶。許遞。何如。上曰。依爲之。出擧條上曰。東萊今又有窠。此則誰合擬薦耶。命善曰。萊關灣府。俱是邊上重地。而萊關尤爲難治。不可付之生手。鎖鑰之任。無過於此承宣矣。上曰。然則筵退後。卽爲薦望以入。可也。上曰。任屹亦是久勤。今番則可爲防禦使耶。有防曰。頃有下敎。今可擬望矣。上曰。李格之履歷。可通副正。而常不擧擬。是何故耶。性源曰。都正時可以通擬矣。上曰。童蒙敎官李英裕。兵曹則居中。禮曹則居上。事極訝惑。承旨出問于該曹以奏。有防承命出。回奏曰。童蒙敎官李英裕。兵曹之居中。禮曹之書上。第極斑駁。問于禮曹。則以爲李英裕爲當來待云。故因此書上。問于李英裕。則以爲伊日果有實病。初不進去云。莫重貶坐。旣不進參。則該曹之不問參否。混置上考。殊涉未安。該曹堂上。推考警責。何如。上曰。該堂推考。李英裕中考施行。可也。出擧條有防曰。卽伏見司僕寺褒貶啓本。則其中有只書題目。不書等第者。事涉不審。兵曹磨勘堂上。竝推考。何如。上曰。依爲之。出擧條上曰。此啓本出給該寺。卽爲磨勘以入。在學曰。卽伏見今秋冬等褒貶啓本。則東部都事李攀龍。南部都事南命寬。東氷庫別提金弘道。宜置中考而置諸上考。南部奉事李鎭玉。北部都事孫致白。光陵令宋濟遇。宜置下考而置諸中考。致勤點下。殊無嚴明殿最之意。當該堂上。竝推考警責。何如。上曰。依爲之。出擧條上曰。旣有臺言。則兵曹參議。似難行公。仍命書榻敎曰。兵曹參議尹冕東許遞。與臺諫未差代。今日政差出。又命書榻敎曰。義州府尹東萊府使有闕。代。今日政下批。在學曰。卽伏見京畿監司李亨逵。全羅監司朴祐源今秋冬等褒貶啓本。則守令中無一人居下。殊無嚴明殿最之意。竝推考警責。何如。上曰。依爲之。出擧條念祖曰。卽伏見平安監司金華鎭。洪忠兵使元厚鎭。洪忠水使南憲喆。統制使具明謙。南兵使吳載熙今秋冬等褒貶啓本。則邊將無一人居下。殊無嚴明殿最之意。推考警責。慶尙左水使金海柱褒貶啓本。則雖經上考者。皆書題目事。旣有傳敎定式。而只書上字。不書題目。有違定式。且邊將無一人居下。其在事體。俱涉不察。從重推考警責。何如。上曰。依爲之。出擧條上曰。李在淵。以何事居中耶。性源曰。臣於路上。見在淵乘無牽之馬。橫馳以來。故以其時任宣傳。意謂必是奉命。而及到臣前。旋又下馬。故問之。則非奉命也。擧措狂駭。不可無警。故置之中考矣。有防曰。卽伏見兵曹判書李性源今秋冬等褒貶啓本。則宣傳官李在淵題目。宜置下考。而置諸中考。致勤點下。殊無嚴明殿最之意。推考警責。何如。上曰。依爲之。出擧條上曰。古語云。君門如海。淸禁之地。豈容雜人之攔入乎。今則門禁不嚴。摘奸時執捉甚多。此是兵曹不能檢飭之失。守門將輩。亦無可禁之道矣。此後則別般申飭。可矣。性源曰。日昨傳敎之下。臣不勝惶悚之至矣。命退。諸臣以次退出。